Tvorevina (budizam)
<s>Tvorevina ili obrazac (pali: सङ्खार saṅkhāra, sanskrit: संस्कार saṃskāra) je bitan pojam budističke filozofije.</s>

<s>Obrazac je zbirni naziv za faktore koji oblikuju, proces oblikovanja i oblikovanu stvar koja je rezultat tog procesa.</s><s>Voljni postupci telom, govorom i umom formiraju obrasce u umu.</s><s>Podstaknuti neznanjem i žeđu, oni vode svest ka novom rođenju.</s><s>Odredište budućeg preporađanja određeno je etičkim karakterom obrazaca.</s>

<s>Tvorevine obično označavaju konstrukcije uma nastale pod uticajem misli, ali se mogu odnositi na bilo šta oblikovano pod nekim uslovima.</s><s>"Prolazne su tvorevine!" (Anića vata sankhara) je fraza u zemljama teravada budizma kojom se objavljuje smrt voljenih bića.</s>

<s>Cilj celokupne budističke prakse je smirivanje i prestanak tvorevina i dostizanje nirvane.</s>

<s>Etimologija</s>

<s>Sanskritska reč saṃskāra (संस्कार) ima razna značenja u zavisnosti od kontekta, a otprilike znači "sastaviti, pripremiti, usavršiti".</s><s>Pali reč sankhāra nastala je od prefiksa sam, koji znači "zajedno, sa", i imenice kara - "činjenje, stvaranje".</s><s>Sankhare su tako "sa-činjenja, sa-tvorevine", stvari koje dejstvuju u sklopu sa drugim stvarima, ili stvari koje su načinjene slaganjem nekih drugih stvari.</s>

<s>Iako koriste istu reč, budizam i hinduizam za nju imaju prilično različita značenja.</s><s>U domaćoj budističkoj literaturi se obično prevodi kao tvorevina, (mentalni) obrazac, otisak, konstrukcija.</s>

<s>Značenje u hinduizmu</s>

<s>Reč samskara se retko pojavljuje u starim vedskim spisima, ali se pojavljuju njene sastavnice sam i kr.</s><s>Pojam se pojavljuje u Rig vedi 6.28.4 i 8.33.9, gde izgleda znači "pročistiti, pripremiti".</s><s>Ponovo se pojavljuje u spisu Purvamimamsa-sutra (500-200 pne), u značenju "pripremiti, savršiti, glačati" nešto, bilo putem delanja, govora ili uma.</s><s>Na drugom mestu istog spisa, reč sanskara opisuje čin "pranja zuba, brijanja glave, sečenja noktiju", kako dela obreda.</s>

<s>Drevni indijski učenjak Šabara je odredio samskaru kao "ono što priprema određenu stvar ili čoveka za određenu svrhu".</s><s>U hinduizmu je sanskara naziv za obred prelaska, a takođe i filozofski pojam u značenju utiska ili naklonosti.</s>

<s>Značenje u budizmu</s>

<s>U sutama se ova reč javlja u nekoliko različitih značenja.</s><s>U svim tim značenjima tvorevine su izrazito loša stvar, a "stišavanje tvorevina jeste blaženstvo."</s>

<s>Uzrok i rezulat karme</s>

<s>Obrasci su karmički aktivne volje, odnosno postupci koji izazivaju posledice.</s><s>U tom kontekstu sankhara je sinonim sa pojmom karma, sa kojim je i etimološki srodna.</s><s>Obrasci su, s jedne strane, volja koja stoji iza naših dela (karme), a sa druge proizvod te volje.</s><s>Tako obrasci imaju aktivni i pasivni aspekt.</s><s>Činjenica da obrasci označavaju i aktivne sile i njihove posledice, obezbeđuje ovom pojmu "ulogu kamena temeljca" Budine filozofije.</s>

<s>Obrasci nastaju na osnovu postupaka telom, govorom i mišlju, koji ostavljaju trag u umu, što stvara obrazac za buduće postupke.</s><s>Što više ponavljamo postupak, jači je obrazac i veća verovatnoća da ćemo ga ponavljati.</s><s>Obrasci čine podlogu za nastanak svesti i u isto vreme određuju ka kojem svetu će se ona usmeriti.</s>

<s>Karika u lancu uslovnog nastanka</s>

<s>Tvorevine su drugi član u nizu lanca uslovljenog nastanka.</s><s>Njih uslovljava neznanje, a one su uslov za nastanak svesti.</s><s>Tvorevine prisutne u ciklusu uslovnog nastanka se dele na tri tipa: telesne, govorne i umne.</s><s>Dalje se dele na one koje nam koriste, one koje nam štete i "nepromenljive".</s><s>Kada su neznanje i žudnja u osnovi toka svesti, tvorevine postaju sile sposobne da stvaraju rezultat, odnosno da uzrokuju obnavljanje toka svesti posle smrti.</s><s>Ako je neko činio dobra dela, tvorevine volje će svest usmeriti ka srećnom mestu preporađanja.</s><s>Ako je neko činio loša dela, tvorevine će svest usmeriti ka preporađanju u patnji.</s>

<s>Jedna od pet gomila</s>

<s>Među pet gomila koje čine čoveka nalazi se i sankhāra-khandha, odnosno gomila obrazaca.</s><s>Gomila obrazaca se određuje kao šest vrsta volje u vezi sa šest čula: sa oblicima, zvucima, mirisima, ukusima, dodirima i idejama.</s><s>Iako ovde tvorevine imaju blisko značenje sa onima u uslovnom nastanku, ipak sankhāra-khandha ima šire polje značenja.</s><s>U sebe uključuje ne samo volje koje su karmički potentne, već i one koje su karmički nedelotvorne.</s>

<s>U kasnijoj pali literaturi sankhāra-khandha postaje nekom vrstom opšte kategorije za gotovo sve sklopove uma.</s>

<s>Suprotnost nestvorenom</s>

<s>Još jedno bitno značenje reči sankhāra je uslovljenost stvari.</s><s>Ovde reč ima pasivnu konotaciju, označavajući ono što je nastalo kombinacijom uzroka: sve što je uslovljeno, konstruisano ili složeno.</s><s>U tom smislu se može prevesti jednostavno kao "tvorevina".</s><s>Ovo značenje takođe obuhvata spoljašnje objekte.</s>

<s>Nasuprot tvorevinama, nirvana se označava kao netvoreno (asankhata), odnosno suprotnost onoga što je sankhata.</s><s>Nirvana je stanje koje nije tvorevina, a nije ni konstruisano pomoću tvorevina; stanje opisano kao visankhāra, "bez tvorevina", i kao sabbasankhāra-samatha, "smirivanje svih tvorevina".</s>

<s>Literatura</s>

<s>Vidi još 
 Uslovno nastajanje
 Budistička terminologija</s>

<s>Izvori</s>

<s>Spoljašnje veze 
 Bhikkhu Bodhi, Anicca vata sankhara</s>

<s>Budistički pojmovi
Sanskritski izrazi</s>

